Сайънс (списание)
„Сайънс“ (, ), често споменавано и като „Сайънс Магазин“, е научно списание на Американската асоциация за съдействие развитието на науката (, AAAS), представящо най-новите открития в областта на науката по света. Смята се (наред със списанието „Нейчър“) за едно от най-авторитетните научни списания. Започва да излиза през 1880 г. Списанието е рецензируемо, излиза ежеседмично и има примерно 130 000 абоната на хартиеното издание. Тъй като абонаментът на организации и достъпът чрез интернет образуват доста по-голяма аудитория, броят на неговите читатели се оценява на един милион души.

Основният фокус на списанието е публикуването на важни оригинални научни изследвания и рецензии за научни изследвания, но „Сайънс“ също публикува свързани с науката новини, становища относно научната политика и други въпроси, които представляват интерес за учени и всички други, които се занимават с всеобхватното значение на науката и технологиите. За разлика от повечето научни списания, които се фокусират върху конкретна област, „Сайънс“ и нейният конкурент „Нейчър“ обхващат целия спектър от научни дисциплини. Според „Джърнъл Сайтейшън Рипортс“, за 2019 г. „Сайънс“ има импакт фактор 41,845.

Въпреки че „Сайънс“ е списанието на Американската асоциация за съдействие развитието на науката, членството в Асоцияцията не е условие за публикуване в него. Статии се приемат от автори от целия свят. Конкуренцията за публикуване в „Сайънс“ е много голяма, тъй като статия, публикувана в толкова цитирано списание, може да доведе до повишено внимание към авторите и напредък в кариерата им. За публикуване се одобряват по-малко от 7% от постъпилите статии.

Списанието излиза на английски език. „Сайънс“ е базирано в гр. Вашингтон, САЩ; има още и офис в Кеймбридж, Великобритания.

История 
„Сайънс“ е основано през 1880 г. от нюйоркския журналист Джон Майкълз () при финансовата поддръжка на Томас Алва Едисон, а по-късно, и на Александър Бел. Списанието обаче не успява да събере достатъчен брой абонати, и спира да се издава през март 1882 г. Ентомологът Самюел Хабърд Скадер () възстановява списанието след една година. През 1894 г. „Сайънс“ отново има финансови трудности, и е продадено на психолога Джеймс Кетъл () за 500 долара.

В съответствие със споразумението, сключено между Кетъл и администрацията на Американската асоциация за съдействие развитието на науката, „Сайънс“ през 1900 г. става списание на Американската асоциация. През първата четвърт на XX век в „Сайънс“ са публикувани много важни научни работи – такива като статиите по генетика на плодовите мушици (Томас Морган), за гравитационните лещи (Алберт Айнщайн) и за спиралните галактики (Едуин Хабъл). След смъртта на Кетъл през 1944 г. списанието напълно преминава към Американската асоциация за съдействие развитието на науката.

Източници

Външни препратки 
 Science, официален уебсайт
 

Научни списания във Вашингтон (ОК)
Основани в САЩ през 1880 година